पाएं अपने शहर की ताज़ा ख़बरें और फ्री ई-पेपरडाउनलोड करें
जोधपुर में बुधवार को कोरोना की सुनामी के बीच राहत भरा समाचार मिला। जोधपुर में लंबे अरसे पश्चात नए संक्रमितों की अपेक्षा डिस्चार्ज होने वालों की संख्या अधिक रही। वहीं एक्टिव मरीजों की संख्या में गिरावट देखने को मिली। नए संक्रमितों की संख्या कम होने के साथ ही मौतों की संख्या में गिरावट आने से काफी राहत मिली। जोधपुर में आज 1401 संक्रमित मिले। जबकि 20 संक्रमित अपनी जान गंवा बैठे। वहीं 1987 मरीजों को ठीक होने पर डिस्चार्ज किया गया। जोधपुर में आज एक्टिव केस की संख्या 24,297 रह गई। मेडिकल कॉलेज के प्रिंसिपल ने भी राहत महसूस की है।
जोधपुर में आज जितने नए संक्रमित सामने आए उनकी अपेक्षा 586 अधिक लोगों को डिस्चार्ज किया गया। डिस्चार्ज मरीजों की संख्या पहली बार अधिक हुई है। इसका सीधा असर एक्टिव मरीजों की संख्या पर देखने को मिला। एक दिन पहले एक्टिव केस 24,903 थे। आज इसमें 606 की गिरावट देखने को मिली। एक्टिव केस की संख्या कम होने का सीधा असर अस्पतालों पर देखने को मिलेगा। उन पर दबाव कम होने से नए मरीजों को आसानी से बेड उपलब्ध हो सकेगा।
पॉजिटिव माइंड से करें कोरोना का मुकाबला
मेडिकल कॉलेज के प्रिंसिपल डॉ. एसएस राठौड़ ने कहा कि यह एक सुखद अहसास है। लगातार मरीज डिस्चार्ज हो रहे है। और जो स्टेबल है उन्हें बोरानाडा भेज रहे है। इससे हमारे यहां बड़ी संख्या में जो मरीज आ रहे है उन्हें हम बेड दे पा रहे है। इससे मरीजों को काफी राहत मिल रही है। हमारे ऊपर से दबाव कुछ कम हुआ है। पॉजिटिव माइंड सेट वाला मरीज आसानी से इस बीमारी का मुकाबला कर सकता है। पॉजिटिव माइंड से मरीज के शरीर की इम्युनिटी बढ़ जाती है। इस कारण वह जल्दी ठीक हो सकता है। उन्होंने अस्पताल में भर्ती या घर पर इलाज ले रहे मरीजों के परिजनों से आग्रह किया कि वे उनमें सकारात्मक सोच भरी ऊर्जा का संचार करने में सहयोग प्रदान करें ताकि मरीज जल्दी से ठीक हो सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva zho_Hant eng_Latn